Ettepanek: NÕUKOGU OTSUS, mis käsitleb ühelt poolt Euroopa Liidu ja selle liikmesriikide ning teiselt poolt Korea Vabariigi vahel sõlmitud vabakaubanduslepingu raames loodud kultuurikoostöö komitees võetavat Euroopa Liidu seisukohta kultuurikoostöö komitee asutamise ja selle töökorra vastuvõtmise kohta /* COM/2012/0463 final - 2012/0226 (NLE) */





SELETUSKIRI Ühelt poolt Euroopa Liidu ja selle liikmesriikide ning teiselt poolt Korea Vabariigi vahel sõlmitud vabakaubandusleping (edaspidi „leping”) allkirjastati 6. oktoobril 2010 ja seda kohaldatakse ajutiselt alates 1. juulist 2011. Kultuurikoostöö protokolli (edaspidi „protokoll”) artikliga 3 nähakse ette kultuurikoostöö komitee (edaspidi „komitee”) asutamine ja määratletakse selle peamised ülesanded. Selleks et protokolli saaks hakata sujuvalt rakendama, tuleks komitee esimesel koosolekul vastu võtta komitee töökord. Protokolli artikli 3.2 kohaselt toimub eespool nimetatud esimene koosolek ühe aasta jooksul alates protokolli kohaldamisest. Lisatud ettepanek kujutab endast ettepanekut õigusakti kohta, millega kiidetakse heaks seisukoht, mille Euroopa Liit võtab komitees eespool nimetatud teema kohta. 2012/0226 (NLE) Ettepanek: NÕUKOGU OTSUS, mis käsitleb ühelt poolt Euroopa Liidu ja selle liikmesriikide ning teiselt poolt Korea Vabariigi vahel sõlmitud vabakaubanduslepingu raames loodud kultuurikoostöö komitees võetavat Euroopa Liidu seisukohta kultuurikoostöö komitee asutamise ja selle töökorra vastuvõtmise kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 167 lõiget 3 ning artikli 207 lõike 4 esimest lõiku koostoimes artikli 218 lõikega 9, võttes arvesse Euroopa Komisjoni ettepanekut,[1] ning arvestades järgmist: (1) Nõukogu andis 23. aprillil 2007 komisjonile loa pidada Euroopa Liidu ja selle liikmesriikide nimel Korea Vabariigiga läbirääkimisi vabakaubanduslepingu üle. (2) Need läbirääkimised on lõppenud ning vabakaubandusleping ühelt poolt Euroopa Liidu ja selle liikmesriikide ning teiselt poolt Korea Vabariigi vahel (edaspidi „leping”)[2] allkirjastati 6. oktoobril 2010. (3) Lepingu artikli 15.10 lõike 5 kohaselt on seda lepingut ajutiselt kohaldatud alates 1. juulist 2011, pidades silmas võimalust sõlmida see hilisemal kuupäeval. (4) Lepingu kultuurikoostöö protokolli (edaspidi ka „protokoll”) artikliga 3 asutatakse kultuurikoostöö komitee, mille üks tööülesanne on protokolli nõuetekohase toimimise tagamine. (5) Euroopa Liit peaks kindlaks määrama seisukoha, mis võetakse kultuurikoostöö komitee asutamise ja komitee töökorra vastuvõtmise kohta, ON VASTU VÕTNUD KÄESOLEVA OTSUSE: Artikkel 1 Euroopa Liidu poolt kultuurikoostöö komitee suhtes võetav seisukoht komitee asutamise ja selle töökorra vastuvõtmise kohta tugineb kultuurikoostöö komitee otsuse eelnõule, mis on lisatud käesolevale otsusele. Artikkel 2 1. Käesolev otsus jõustub selle vastuvõtmise kuupäeval. 2. Käesolev otsus avaldatakse Euroopa Liidu Teatajas. Brüssel, Nõukogu nimel eesistuja I LISA ELi-KOREA KULTUURIKOOSTÖÖ KOMITEE OTSUS nr […] [kuupäev], kultuurikoostöö komitee asutamise ja komitee töökorra kohta KULTUURIKOOSTÖÖ KOMITEE, võttes arvesse ühelt poolt Euroopa Liidu ja selle liikmesriikide ning teiselt poolt Korea Vabariigi vahel 6. oktoobril 2010 Brüsselis allkirjastatud vabakaubanduslepingu (edaspidi „leping”) kultuurikoostöö protokolli (edaspidi „protokoll”), eriti selle artiklit 3, ning arvestades järgmist: (1) Protokolli artiklis 3 sätestatakse kultuurikoostöö komitee asutamine. (2) Kultuurikoostöö komitee võib vastu võtta oma töökorra ja komitee täidab kaubanduskomitee kõiki protokolliga seotud tööülesandeid vastavalt lepingu protokolli artiklile 3.3, ON VASTU VÕTNUD KÄESOLEVA OTSUSE: 1. Käesoleva otsusega luuakse kultuurikoostöö komitee. 2. Kultuurikoostöö komitee töökord on sätestatud käesoleva otsuse lisas. 3. Käesolev otsus jõustub … Koostatud …(koht) (kuupäev) … Kultuurikoostöö komitee nimel Esimene aseminister Korea Vabariigi kultuuri-, spordi- ja turismiministeerium XXX [Täidab Korea pool] || Hariduse ja kultuuri peadirektoraadi peadirektor Euroopa Komisjon Jan TRUSZCZYŃSKI Lisa KULTUURIKOOSTÖÖ KOMITEE TÖÖKORD Artikkel 1 Koosseis ja esimees 1. Ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepingu (edaspidi „leping”) kultuurikoostöö protokolli (edaspidi „protokoll”) artikli 3.1 kohaselt moodustatud kultuurikoostöö komitee (edaspidi „komitee”) täidab protokolli artiklis 3.3 sätestatud kohustusi ning vastutab protokolli üldise rakendamise eest. 2. Protokolli artikli 3.1 kohaselt kuuluvad komiteesse ühelt poolt ELi ja teiselt poolt Korea esindajad. 3. Komitee esimeesteks on Korea kultuuri-, spordi- ja turismiministeeriumi sisulise poliitika büroo juhataja ja Euroopa Komisjoni hariduse ja kultuuri peadirektoraadi kultuuri- ja meedia osakonna direktor. Esimehed võivad määrata endale esindajad. Artikkel 2 Esindamine 1. Üks lepinguosaline edastab teisele lepinguosalisele nimekirja neist isikutest, kelle ta on määranud komitee liikmeteks. Nimekirja haldab komitee sekretariaat. 2. Liige, kes soovib, et teda esindaks asendusesindaja, teatab komitee esimeestele enne asjaomast koosolekut asendusesindaja nime. Komitee liikme asendusesindajal on kõik selle liikme õigused. Artikkel 3 Koosolekud 1. Komitee tuleb kokku vähemalt kord aastas või vastavalt vajadusele kummagi lepinguosalise taotlusel. Kui lepinguosalised ei lepi kokku teisiti, toimuvad koosolekud vaheldumisi Brüsselis või Soulis. Lepinguosaliste kokkuleppel võivad komitee koosolekud toimuda video- või telekonverentsina. 2. Komitee koosoleku kutsub kokku komitee sekretariaat mõlema lepinguosalise poolt kokkulepitud ajal ja kohas. Kui lepinguosalised ei lepi kokku teisiti, saadab komitee sekretariaat komitee liikmetele koosoleku kutse hiljemalt 28 päeva enne koosoleku algust. Artikkel 4 Delegeerimine Komitee liikmeid võivad abistada ametnikud. Enne iga koosolekut teatatakse komitee esimeestele koosolekul osalevate delegatsioonide kavandatav koosseis. Artikkel 5 Vaatlejad Komitee võib otsustada kutsuda koosolekule ajutisi vaatlejaid. Artikkel 6 Sekretariaat Lepinguosaliste poolt määratud kontaktpunktid toimivad ühiselt komitee sekretariaadina. Artikkel 7 Dokumentatsioon Kui komitee arutelud põhinevad täiendavatel kirjalikel dokumentidel, tuleb need dokumendid nummerdada ja komitee sekretariaat peab need edastama komitee dokumentidena. Artikkel 8 Kirjavahetus 1. Komitee esimeestele saadetud kirjad edastatakse komitee sekretariaadile, kes saadab need komitee liikmetele. 2. Komitee sekretariaat saadab komitee esimeeste kirjad adressaatidele, need kirjad nummerdatakse ja edastatakse vajaduse korral komitee liikmetele. Artikkel 9 Koosolekute päevakord 1. Komitee sekretariaat koostab iga koosoleku esialgse päevakorra. See saadetakse hiljemalt seitse päeva enne koosoleku toimumist koos asjakohaste dokumentidega komitee liikmetele ning komitee esimeestele. 2. Komitee võtab päevakorra vastu iga istungi alguses. Esialgses päevakorras kajastamata punkti võib lepinguosaliste nõusolekul päevakorda lisada. 3. Komitee esimehed võivad kokkuleppel kutsuda teatavate küsimuste kohta teabe andmiseks koosolekutele eksperte. 4. Komitee esimehed võivad kokkuleppe korral lõikes 1 osutatud tähtaegu lühendada, et võtta arvesse konkreetse juhtumi asjaolusid. Artikkel 10 Koosoleku protokoll 1. Komitee sekretariaat koostab tavaliselt 21 päeva jooksul pärast iga koosolekut koosoleku protokolli kavandi. 2. Protokollis võetakse üldreeglina kokku iga päevakorrapunkt, täpsustades vajaduse korral: a) komiteele esitatud dokumente; b) kõiki avaldusi, mida komitee liikmed on palunud protokolli kanda, ning c) vastu võetud otsuseid, antud soovitusi, kokku lepitud seisukohti ja konkreetsetes küsimustes tehtud järeldusi. 3. Protokoll sisaldab ka koosolekul osalenud komitee liikmete või nende asendusesindajate nimekirja, neid saatvate delegatsiooniliikmete nimekirja ja koosolekul viibinud vaatlejate või ekspertide nimekirja. 4. Mõlemad lepinguosalised peavad koosoleku protokolli 28 päeva jooksul pärast koosoleku toimumise kuupäeva või muul lepinguosaliste poolt kokkulepitud tähtajal kirjalikult heaks kiitma. Kui protokoll on heaks kiidetud, allkirjastab komitee sekretariaat protokolli kaks eksemplari ja kumbki lepinguosaline saab selle autentse dokumendi ühe eksemplari. Allkirjastatud protokolli koopiad saadetakse komitee liikmetele. Artikkel 11 Otsused ja soovitused 1. Komitee langetab otsuseid ja annab soovitusi[3] lepinguosaliste kokkuleppel. Kõnealuste dokumentide pealkirjaks märgitakse vastavalt kas „otsus” või „soovitus”. 2. Koosolekutevahelisel ajal võib komitee lepinguosaliste nõusolekul teha otsuseid ja anda soovitusi kirjaliku menetluse teel. Kirjalik menetlus toimub komitee esimeeste kirjavahetuse teel. 3. Komitee sekretariaat paneb kõigile otsustele ja soovitustele seerianumbri ja vastuvõtmise kuupäeva ning lisab sisu kirjelduse. Igas otsuses peab olema sätestatud selle jõustumise kuupäev. 4. Komitees vastuvõetud otsused ja soovitused kinnitatakse kahes eksemplaris komitee esimeeste allkirjadega. Artikkel 12 Avaldamine ja konfidentsiaalsus 1. Kui ei ole teisiti otsustatud, ei ole komitee koosolekud avalikud. 2. Kui üks lepinguosaline esitab komiteele teabe, mis on tema õigusnormide kohaselt konfidentsiaalne, säilitab teine lepinguosaline sellise teabe konfidentsiaalsuse. 3. Kumbki lepinguosaline võib otsustada, kas avaldada komitee otsuseid ja soovitusi oma ametlikus väljaandes. Artikkel 13 Kulud 1. Lepinguosalised kannavad ise kõik komitee koosolekutel osalemisega seotud kulud, sealhulgas tööjõu-, sõidu-, elamis-, posti- ja sidevahendite kulud. 2. Koosolekute korraldamise ja dokumentide paljundamisega seotud kulud kannab see lepinguosaline, kes on koosoleku võõrustaja. [1] ELT C xx, xx.xx.xxxx, lk x. [2] ELT L 127, 14.5.2011, lk 6. [3] Komiteel on protokolli eesmärgi täitmise huvides õigus teha otsuseid kõikide protokollis sätestatud juhtumite asjaolude kohta. Tehtud otsused on lepinguosaliste jaoks siduvad ning lepinguosalised võtavad nende rakendamiseks vajalikud meetmed. Lisaks sellele võib komitee anda asjakohaseid soovitusi.